ช่วงต้นปีไปพบด้วยอาการประจำเดือนมาเดือนละ 2 ครั้ง คุณแนะนำให้ทานยาคุมเพื่อปรับฮอร์โมน หลังกินได้ประมาณ 7 เดือน ประจำเดือนมาปกติ มีอาการปวดท้องเล็กน้อย และหลังยาหมดเดือนสุดท้ายที่ทานประมาณต้นเดือน กรกฏาคม ประจำเดือนก็มาปกติค่ะ แต่หลังหยุดทานได้ 11 วันมีเลือดออกคล้ายประจำเดือน มีอาการมวนท้องเล็กน้อย อาการแบบนี้ผิดปกติไหมค่ะ
สวัสดีค่ะ หากได้หยุดทานยาคุมกำเนิดไปแล้ว และหลังจากนั้น 11 วัน ได้มีเลือดออกมา อาจเป็นเลือดที่เกิดจากการผลิตฮอร์โมนของรังไข่ที่ผิดปกติก็ได้ ซึ่งอาจเกิดขึ้นได้หลังจากเพิ่งมีการหยุดทานยาไป ดังนั้น อาจสังเกตเลือดที่ออกไปก่อน หากมีปริมาณไม่มากจนเกินไป และไม่ได้ออกติดต่อกันนานหลายสัปดาห์ ก็ไม่ได้อันตรายอะไร ให้สังเกตต่อไปก่อนว่า ประจำเดือนในรอบถัดไปจะมาหรือไม่ ซึ่งอาจมาช้ากว่าปกติได้ (ช้ากว่าในช่วงที่ทานยาคุม) โดยอาจใช้เวลาประมาณ 4-6 สัปดาห์หลังจากที่หยุดทานยาไป แต่หากได้มีประจำเดือนมา ก็ถือว่าปกติดีค่ะแต่หากเลือดที่ออกมีปริมาณมาก หรือออกติดต่อกันนานหลายสัปดาห์ หรือมีปวดท้องน้อยมาก อาจเกิดจากสาเหตุต่างๆ เช่น มีมดลูกอักเสบ มะเร็งเยื่อบุโพรงมดลูก มะเร็งปากมดลูก หรือเกิดการตั้งครรภ์แล้วมีภาวะแทรกซ้อนเกิดขึ้น เป็นต้น ในกรณีนี้ ควรไปพบสูติ-นรีแพทย์เพื่อตรวจค่ะ